ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
கொவிட் தடுப்பூசிகளின் மொத்த எண்ணிக்கை: 82.65 கோடியைத் கடந்து குறிப்பிடத்தக்க சாதனை
இந்தியாவில் செலுத்தப்பட்டுள்ள கொவிட் தடுப்பூசியின் மொத்த எண்ணிக்கை 82.65 கோடியைக் கடந்து, புதிய சாதனையைப் படைத்துள்ளது. கடந்த 24 மணி நேரத்தில் 75,57,529 தடுப்பூசிகள் செலுத்தப்பட்டுள்ளன. இன்று காலை 7 மணிக்குக் கிடைத்த முதற்கட்ட தகவலின்படி, மொத்தம் 81,05,030 முகாம்களில் 82,65,15,754 தடுப்பூசிகள் போடப்பட்டுள்ளன.
கடந்த 24 மணி நேரத்தில் 34,167 பேர் குணமடைந்தனர். இதன் மூலம் குணமடைந்தவர்களின் மொத்த எண்ணிக்கை 3,27,83,741 ஆக உயர்ந்துள்ளது.
நம் நாட்டில் குணமடைந்தவர்களின் விழுக்காடு, 97.77 சதவீதமாக உள்ளது.
தொடர்ந்து 87 நாட்களாக புதிய பாதிப்புகளின் எண்ணிக்கை 50,000க்கும் குறைவாக ஏற்பட்டு வருகிறது.
கடந்த 24 மணி நேரத்தில் 26,964 பேர் புதிதாகத் தொற்றுக்கு ஆளாகியுள்ளனர்.
இந்தியாவில் கொவிட் தொற்றுக்கு சிகிச்சை பெறுவோரின் எண்ணிக்கை 3,01,989 ஆக உள்ளது. இது, நாட்டின் மொத்த பாதிப்பில் 0.90 சதவீதம் ஆகும்.
கடந்த 24 மணி நேரத்தில் 15,92,395 பரிசோதனைகளும், இந்தியாவில் இதுவரை மொத்தம் 55,67,54,282 பரிசோதனைகளும் மேற்கொள்ளப்பட்டுள்ளன.
வாராந்திர தொற்று உறுதி விழுக்காடு தொடர்ந்து 89 நாட்களாக 3 சதவீதத்திற்கும் குறைவாக, 2.08 சதவீதமாகவும், தினசரி தொற்று உறுதி விகிதம் 1.69 சதவீதமாகவும் இன்று பதிவாகியுள்ளது. இந்த எண்ணிக்கை 23 நாட்களாக 3 சதவீதத்திற்குக் குறைவாகவும், தொடர்ந்து 106 நாட்களாக 5 சதவீதத்திற்குக் குறைவாகவும் ஏற்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1756881
குடியரசுத் துணைத் தலைவர் செயலகம்
‘உகாதி, குடி படவா, சைத்ர சுக்லாதி, சேட்டி சந்த்’ ஆகிய விழாக்களையொட்டி நாட்டு மக்களுக்கு குடியரசு துணைத்தலைவர் வாழ்த்து தெரிவித்துள்ளார்
‘உகாதி, குடி படவா, சைத்ர சுக்லாதி, சேட்டி சந்த்’ ஆகிய விழாக்களையொட்டி நாட்டு மக்களுக்கு குடியரசு துணைத்தலைவர் திரு வெங்கையா நாயுடு வாழ்த்து தெரிவித்துள்ளார்.
அவரது வாழ்த்துச் செய்தியின் முழுவிவரம்-
‘உகாதி, குடி படவா, சைத்ர சுக்லாதி, சேட்டி சந்த்’ ஆகிய மகிழ்ச்சிகரமான, புனிதமான நாளில் நாட்டு மக்களுக்கு எனது இனிய, நல்வாழ்த்துக்களை நான் தெரிவித்துக் கொள்கிறேன்.
பாரம்பரியமான புத்தாண்டின் தொடக்கத்தைக் குறிக்கும் இந்த விழாக்கள் நமது வாழ்க்கையில் புதிய நம்பிக்கையையும், மகிழ்ச்சியையும் கொண்டுவரட்டும்.
நமது நாட்டின் பலவகையான பாரம்பரிய வழிகளில் பல மாநிலங்களில் கொண்டாடப்படும் இந்த விழாக்கள் நமது வளமான பன்முகக் கலாச்சாரத்தை, அடிப்படையான ஒற்றுமையைப் பிரதிபலிக்கின்றன.
இந்த விழாக்கள் நமது நாட்டில் வளத்தையும், மகிழ்ச்சியையும் கொண்டுவரட்டும். நமது நாட்டு மக்களிடையே சகோதரத்துவத்தின் பிணைப்பை வலுப்படுத்தட்டும்.
பிரதமர் அலுவலகம்
மகளிர் ஹாக்கி இளையோர் ஆசியக் கோப்பையை வென்ற இந்திய அணிக்கு பிரதமர் வாழ்த்து
மகளிர் ஹாக்கி இளையோர் ஆசியக் கோப்பையை வென்ற இந்திய அணிக்கு பிரதமர் திரு நரேந்திர மோடி வாழ்த்துத் தெரிவித்துள்ளார்.
இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது:
“2023 மகளிர் ஹாக்கி இளையோர் ஆசியக் கோப்பையை வென்ற நமது இளம் சாம்பியன்களுக்கு வாழ்த்துக்கள். கோப்பையை வென்ற அணி அதற்கான திறமையையும் ஒருங்கிணைந்த கூட்டுப்பணியையும் வெளிப்படுத்தியுள்ளது. நமது நாட்டை அவர்கள் மிகுந்த பெருமிதம் கொள்ள வைத்துள்ளனர். அவர்களது எதிர்கால முயற்சிகளிலும் வெல்ல நல்வாழ்த்துக்கள்”.
------
AP/PKV/KPG/GK
(
பெண்கள் மற்றும் குழந்தை நலன் அமைச்சகம்
பிரதமர் மாத்ரு வந்தனா யோஜனா திட்டத்தின் கீழ் 11 லட்சத்திற்கு மேற்பட்ட பயனாளிகளுக்கு மொத்தம் ரூ.271.66 கோடி வழங்கப்பட்டது
கர்ப்பிணிப் பெண்கள் மற்றும் பாலூட்டும் தாய்மார்களுக்கான பிரதமர் மாத்ரு வந்தனா யோஜனா திட்டத்தின் கீழ் பயனாளிகளுக்கு ரூ.271.66 கோடியை மத்திய மகளிர் மற்றும் குழந்தைகள் மேம்பாட்டுத் துறை அமைச்சகம் வழங்கியுள்ளது. நாடு முழுவதும் 11,47,386 பயனாளிகளுக்கு இந்தத் தொகை வழங்கப்பட்டுள்ளது. இந்த திட்டத்தின் மூலம் அதிக பேர் பயன் பெறும் வகையில் திட்டச் செயலாக்கத்தை அமைச்சகம் தொடர்ந்து கண்காணித்து வருகிறது.
பிரதமர் மாத்ரு வந்தனா யோஜனா திட்டத்தின் கீழ் பதிவு செய்த பயனாளிகளின் எண்ணிக்கை 22,04,182 ஆக அதிகரித்துள்ளது. இதுவரை இந்தத் திட்டத்தின் கீழ் அனைத்து 36 மாநிலங்கள், யூனியன் பிரதேசங்களுக்கு அனுமதிக்கப்பட்ட ரூ.2048.59 கோடியில் ரூ.2048.40 கோடி இதுவரை ஒதுக்கப்பட்டுள்ளது.
இந்தத் திட்டத்தை அனைத்து மாவட்டங்களிலும் செயல்படுத்துவதற்கு மத்திய அரசு பான் – இந்தியாவுக்கு ஒப்புதல் அளித்துள்ளது. தகுதியான பயனாளிகள் இந்தத் திட்டத்தின் கீழ் ரூ.5 ஆயிரம் பெறுவார்கள். எஞ்சிய ரொக்க ஊக்கத் தொகை அங்கீகரிக்கப்பட்ட விதிமுறைகளின்படி ஜனனி சுரக்க்ஷா யோஜனா திட்டத்தின் கீழ் பிரசவ கால பயனாக வழங்கப்படும். சராசரியாக ஒரு பெண்ணுக்கு ரூ.6 ஆயிரம் கிடைக்கும்.
(Visitor Counter : 221
பிரதமர் அலுவலகம்
அசாமின் கவுகாத்தியில் ரூ .1௦,9௦௦ மதிப்பீட்டிலான திட்டங்களுக்கு பிரதமர் அடிக்கல் நாட்டி, தொடங்கி வைத்து, நாட்டுக்கு அர்ப்பணித்தார்
அசாமின் கவுகாத்தியில் உள்ள சருசாஜெய் விளையாட்டு அரங்கத்தில் ரூ .1௦,9௦௦ மதிப்பீட்டிலான திட்டங்களுக்கு பிரதமர் திரு நரேந்திர மோடி அடிக்கல் நாட்டி, நாட்டுக்கு அர்ப்பணித்தார். இதில் பலாசபரி மற்றும் சுயல்குச்சி பகுதிகளை இணைக்கும் வகையில் பிரம்மபுத்ரா நதியின் மீது கட்டப்படும் பாலம், சிவசாகரில் உள்ள ரங் கார் அழகுபடுத்தும் திட்டம், நம்ரப்பில் உள்ள மென்தால் உற்பத்தி மையம், நிறைவடைந்த ஐந்து ரயில்வே திட்டங்களை நாட்டு அர்பணித்தல் ஆகியவைகள் அடங்கும். மேலும் பாரம்பரிய பிஹு நடனக்கலைஞர்களின் வண்ணமயமான கலாச்சார நிகழ்ச்சியையும் பிரதமர் கண்டு களித்தார்.
இந்த நிகழ்வில் பேசிய பிரதமர், இன்றைய சிறந்த அற்புதமான நிகழ்வை கண்டவர்கள் தங்கள் வாழ்நாள் முழுமைக்கும் இதனை மறக்க முடியாது. இந்த நிகழ்வின் சிறப்பான அதிர்வுகள் இந்தியா முழுமைக்கும் எதிரொலித்திருக்கும் என்றார். மேலும் நாட்டு மக்கள் அனைவரும் அசாமை சேர்ந்த கலைஞர்களின் ஆற்றலையும், திறமையையும் அறிந்து இருப்பர் என்று கூறிய பிரதமர், அவர்களின் உணர்வுகளையும், உற்சாகத்தையும் நான் பாராட்டுகிறேன் என்றார். இதற்கு முன்னர் நான் விதான் சபா தேர்தலின் போது அசாம் வந்தேன். அப்போது அசாம் மாநிலமே முன்னிலை பெற்று வருகிறது என்று மக்கள் மிகுந்த ஆரவாரத்துடன் சத்தம் எழுப்பியதை நான் இங்கு நினைவு கூர்கிறேன் என்றார். அசாம் மாநில மக்களுக்கும், அனைவர்க்கும் பிஹு  வாழ்த்துக்களை தெரிவிக்கின்றேன் என்றார்.
வட இந்திய மாநிலங்களில் குறிப்பாக பஞ்சாபில் பைசாகி திருவிழா வெகு விமர்சையாக கொண்டாடப்பட்டு வருகிறது. மேற்கு வங்க மக்கள் பொய்லா பைஷாக் என்றும், கேரள மக்கள் விஷு என்றும் புத்தாண்டு தினத்தைக் கொண்டாடுகின்றனர். ஒரே பாரதம் உன்னத பாரதம் என்ற குறிக்கோளை வலியுறுத்தும் விதமாக இந்த கொண்டாட்டங்கள் நடைபெற்று வருகிறது. மேலும் இவை இந்தியாவை வளர்ந்த நாடாக உருவாக்கும் முயற்சிக்கு செயல்பட உத்வேகம் அளிக்கும் என்றார். எய்ம்ஸ் மருத்துவமனை, மூன்று மருத்துவக்கல்லூரிகள், ரயில்வே திட்டங்கள், பிரம்மபுத்ரா நதியின் மீது பாலம் போன்ற பல்வேறு திட்டங்களுக்காக நான் மிகுந்த மகிழ்ச்சி கொள்கிறேன் என்றார்.
அசாம் மாநில மக்களின் கலாச்சாரத்தை மதிக்கும் மாண்பு பற்றி குறிப்பிட்ட பிரதமர், நமது திருவிழாக்கள் அனைத்தும் கலாச்சார அடிப்படையில் அமையப்பட்டு இருந்தாலும், அனைவரையும் ஒன்றிணைத்து முன்னேற்ற பாதையில் அழைத்து செல்கிறது என்றார். பல்லாயிரம் ஆண்டுகளாக ஒவ்வொரு இந்தியரையும் ஒன்றிணைப்பதே இந்தியாவின் கலாச்சார பெருமையாகும். நம் நாடு அடிமைத்தனத்தில் சிக்கித்தவித்த போது ஒரே தேசமாக ஒன்றிணைந்து வலிமையாக திகழ்ந்தது என்றார்.
பிரபல எழுத்தாளரும், சினிமா பிரபலமுமான ஜோதி பிரசாத் அகர்வாலாவின் பிஸ்வா பிஜோய் நௌஜவான்' பாடலில் இருந்து சில வரிகளை மேற்கோள்காட்டிய பிரதமர், இந்த பாடல், அசாம் மாநில இளைஞர்களுக்கு உத்வேகம் அளிக்கும் விதமாக அமைந்துள்ளது என்றார்.
பிரதமர் அலுவலகம்
குரு தேக் பகதூர் அவர்களின் 400-வது பிறந்தநாளை முன்னிட்டு பிரதமர் மரியாதை
சிஸ் கஞ்ஜ் சாகிப் குருத்வாராவிலும் பிரதமர் பிரார்த்தனை
குரு தேக் பகதூர் அவர்களின் 400-வது பிறந்தநாளை முன்னிட்டு பிரதமர் திரு நரேந்திர மோடி, அவரை வணங்கியுள்ளார்.
“400-வது பிறந்த நாள் என்ற சிறப்பான தருணத்தில் குரு தேக் பகதூர் அவர்களை நான் வணங்குகிறேன். அவரது துணிச்சலுக்கும், அடித்தட்டு மக்களுக்கு ஆற்றிய சேவைகளுக்கும் பரவலாக உலகம் முழுவதும் அவர் போற்றப்படுகிறார். கொடுங்கோல் மற்றும் அநீதிக்கு அவர் தலைவணங்க மறுத்தார். அவரது உயரிய தியாகம், ஏராளமானோருக்கு வலிமையையும், ஊக்க சக்தியையும் தருகிறது”, என்று பிரதமர் தமது சுட்டுரைச் செய்தியில் தெரிவித்துள்ளார்.
சிஸ் கஞ்ஜ் சாகிப் குருத்வாராவிலும் பிரதமர் திரு மோடி இன்று பிரார்த்தனை செய்தார்.
-----
(
குடியரசுத் துணைத் தலைவர் செயலகம்
ஜனநாயகக் கோயில்கள் கிட்டத்தட்ட அழிக்கப்படுகின்றன – குடியரசு துணைத் தலைவர்
அனைத்து மக்கள் பிரதிநிதிகளும் அரசியலமைப்புச் சட்டத்தின்படி செய்ய வேண்டிய கடமையில் ஆர்வத்துடன் ஈடுபடுவதை உறுதி செய்வதற்காக மக்கள் இயக்கத்தைத் தொடங்குமாறு குடியரசு துணைத் தலைவர் திரு. ஜக்தீப் தன்கர் இன்று குடிமக்களுக்கு வேண்டுகோள் விடுத்தார்.
"ஜனநாயகக் கோயில்கள் கிட்டத்தட்ட அழிக்கப்பட்டு வருகின்றன" என்று கவலை தெரிவித்த குடியரசுத் துணைத் தலைவர், இந்த இடங்கள் விவாதம், உரையாடல் மேடைகளாகப் பாதுகாக்கப்படாவிட்டால், அவை நாட்டு மக்களுக்கு பிரதிநிதித்துவம் அல்லது பொறுப்புக்கூறாத சக்திகளால் ஆக்கிரமிக்கப்பட வாய்ப்புள்ளது என்று மக்களை எச்சரித்தார்.
அரசியல் நிர்ணய சபையின் உதாரணத்தை முன்மாதிரியாக மேற்கோள் காட்டியஅவர், கருத்து வேறுபாடுகளை போராட்டங்களாக மாற்ற முடியாது என்றும், இடையூறு மற்றும் குழப்பத்திற்காக உரையாடல் மற்றும் விவாதம் கைவிடப்படுகிறது என்றும் கூறினார். "அரசியல் நிர்ணய சபை பிளவுபடுத்தும் மற்றும் சர்ச்சைக்குரிய பிரச்சினைகளை எதிர்கொண்டது, ஆனால் அவை எப்போதும் ஒருங்கிணைப்பு, ஒத்துழைப்பு உணர்வுடன் தீர்க்கப்பட்டன," என்று அவர் கூறினார்.
நாக்பூரில் இன்று நடைபெற்ற ராஷ்டிரசந்த் துக்கடோஜி மகாராஜ் நாக்பூர் பல்கலைக்கழகத்தின் நூற்றாண்டு விழாவில் உரையாற்றிய குடியரசுத் துணைத் தலைவர், பொருளாதார தேசியவாதத்தை நிதிக் கருத்தில் சமரசம் செய்ய முடியாது என்று வலியுறுத்தினார். "வர்த்தகம், தொழில் மற்றும் வணிகம் இது குறித்து மிகவும் உணர்திறன் கொண்டிருக்க வேண்டும். பொருளாதார தேசியவாதத்தின் முக்கியத்துவத்தை குடிமக்கள் விழிப்படையச் செய்வதன் மூலம் மட்டுமே இதை அடைய முடியும்" என்று அவர் வலியுறுத்தினார்.
இயற்கை வளங்களின் பொறுப்பற்ற பயன்பாட்டை அனுமதிக்க முடியாது என்று வலியுறுத்திய குடியரசுத் துணைத் தலைவர், எரிசக்தி அல்லது நீர் வளங்களை தங்கள் நிதித் திறனின் அடிப்படையில் பயன்படுத்த யாருக்கும் உரிமை இல்லை என்பதை குடிமக்களுக்கு நினைவூட்டினார். "இந்த வளங்களை உகந்த முறையில் பயன்படுத்துவதை உறுதி செய்வது எங்கள் கடமை" என்று அவர் அடிக்கோடிட்டுக் காட்டினார்.
உலக அரங்கில் இந்தியா பெற்றுள்ள கௌரவம், நற்பெயர் மற்றும் அந்தஸ்தை எடுத்துரைத்த குடியரசுத் துணைத் தலைவர், "அரசியலமைப்பு அமைப்புகளை களங்கப்படுத்தவும், இழிவுபடுத்தவும் எந்தவொரு தனிநபரையும் அனுமதிக்கக்கூடாது" என்று வலியுறுத்தினார். தேச நலனுக்கு எதிரான இத்தகைய இந்திய எதிர்ப்புக் கதைகளை புறக்கணிக்க வேண்டும் என்று குடிமக்களுக்கு அவர் அழைப்பு விடுத்தார்.
மாறுபட்ட கண்ணோட்டங்களை நோக்கி திறந்த மனதுடன் இருக்க வேண்டியதன் முக்கியத்துவத்தை மாணவர்களுக்கு வலியுறுத்திய அவர், "மற்றவர்களின் நிலைப்பாட்டை நீங்கள் பாராட்டக் கற்றுக்கொண்டால், நீங்கள் புத்திசாலியாக இருப்பீர்கள்," என்றார். மாணவர்களின் திறமைக்கு இடமளிக்க ஊக்குவித்த அவர், "விமர்சன ரீதியாக சிந்திக்கவும், பரவலாக படிக்கவும், தொடர்ந்து மாற்றியமைக்கவும், அவர்கள் தேர்ந்தெடுத்த பாதைகளில் எல்லைகளை சீராக விரிவுபடுத்தவும்" அறிவுறுத்தினார்.
இந்த நிகழ்ச்சியில் மகாராஷ்டிரா ஆளுநர் திரு ரமேஷ் பயஸ், மத்திய நெடுஞ்சாலைகள் மற்றும் சாலை போக்குவரத்து துறை அமைச்சர் திரு நிதின் கட்கரி, மகாராஷ்டிரா துணை முதலமைச்சர் திரு தேவேந்திர பட்னாவிஸ், ராஷ்டிரசந்த் துக்கடோஜி மகாராஜ் நாக்பூர் பல்கலைக்கழகத்தின் துணைவேந்தர் டாக்டர் சுபாஷ் சவுத்ரி மற்றும் பிற பிரமுகர்கள் கலந்து கொண்டனர்.
இளைஞர் நலன் மற்றும் விளையாட்டு அமைச்சகம்
டென்சிங் நார்கே தேசிய சாகச விருது 2021-க்கான பரிந்துரைக்க ஜூன் 16-ந்தேதி கடைசி நாள்
இந்திய அரசின் இளைஞர் விவகாரங்கள் மற்றும் விளையாட்டு அமைச்சகம், சாகசத் துறையில் தொடர்புடைய நபர்களின் சாதனைகளை அங்கீகரிப்பதற்காகவும், இளைஞர்களை ஊக்குவிப்பதற்காகவும் "டென்சிங் நார்கே தேசிய சாகச விருது" எனப்படும் தேசிய சாகச விருதுகளை வழங்கி வருகிறது. சவாலான சூழ்நிலைகளில், ஆபத்தைப் பொருட்படுத்தாமல் விரைவாகவும், கூட்டாகவும் இயங்குதல், எப்போதும் தயார் நிலையில் இருத்தல் ஆகியவை இதற்கான அளவுகோலாகும்..
வெண்கலச் சிலை, சான்றிதழ், பட்டு சால்வையுடன், விருதுத் தொகையாக ரூ. 15 லட்சத்தை இந்த விருது உள்ளடக்கியுள்ளது. அர்ஜுனா விருதுகளுடன் வெற்றியாளர்களுக்கு இந்திய அரசால் விருதுகள் வழங்கப்படுகின்றன.
வழக்கமாக, நிலம், கடல் மற்றும் வான்வெளியில் சாகச நடவடிக்கைகளுக்காக நில சாகசம், நீர்  சாகசம், வான் சாகசம் மற்றும் வாழ்நாள் சாதனை என நான்கு பிரிவுகளில் விருது வழங்கப்படுகிறது.
விருதுக்கான பரிந்துரைகள்/விண்ணப்பங்கள் மே 18 முதல் ஜூன் 16, வரை https://awards.gov.in என்ற வலைதளம் மூலம் வரவேற்கப்படுகின்றன. விருதுக்கான வழிகாட்டுதல்களை, இளைஞர் நலன் மற்றும் விளையாட்டு அமைச்சகத்தின் URL: https://yas.nic.in/youth-affairs/inviting-nominations-tenzing-norgay-national-adventure-award-2021 என்ற இணையதளத்தில் காணலாம்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1830714
------
(Visitor Counter : 154
பாதுகாப்பு அமைச்சகம்
35-வது கடற்படை உயர் கமாண்ட் படிப்பு நிறைவு நாள் நிகழ்ச்சி
35-வது கடற்படை உயர் கமாண்ட் படிப்பு நிறைவு நாள் நிகழ்ச்சி கோவாவில் உள்ள கடற்படை போர் கல்லூரியில் 3, மே 2023 அன்று நடைபெற்றது. கடந்த 2022-ம் ஆண்டு ஆகஸ்ட் மாதம் தொடங்கப்பட்ட இந்தப் படிப்புபை இந்திய கடற்படையைச் சேர்ந்த 25 அதிகாரிகள் இந்திய ராணுவம், இந்திய விமானப்படை ஆகியவற்றைச் சேர்ந்த தலா 4 அதிகாரிகள் கடலோர காவல்படை அதிகாரி ஒருவர் பயிற்சியை நிறைவு செய்தனர். தேசிய பாதுகாப்பு, கடல்சார் உத்தி, கூட்டு நடவடிக்கைகள் மற்றும் தொழில்நுட்ப மாற்றங்களுடன் கூடிய தலைமைத்துவத்தை அதிகாரிகளுக்கு அளிப்பதை இந்தப் படிப்பு நோக்கமாக கொண்டுள்ளது. ஆயுதப்படையினர் மற்றும் நாட்டிற்கான முக்கிய செயல் நடவடிக்கைகள் குறித்த ஆராய்ச்சிப்பணிகளில் இப்படிப்பின் போது அதிகாரிகள் ஈடுபட்டனர்.
இந்நிகழ்ச்சியின் சிறப்பு விருந்தினராக கோவா ஆளுநர் திரு ஸ்ரீதரன் பிள்ளை கலந்துகொண்டார்.
குறு சிறு மற்றும் நடுத்தர தொழில் துறை அமைச்சகம்
1 ஜுலை 2020 முதல் உதயம் பதிவு என்ற பெயரில் குறு, சிறு, நடுத்தர்த் தொழில் நிறுவனங்களின் பதிவுக்கான புதிய நடைமுறையானது முன்பே திட்டமிட்டபடி அமலுக்கு வருகிறது.
குறு, சிறு, நடுத்தரத் தொழில்களுக்கான மத்திய அமைச்சகம் 22 ஜுன் 2020 தேதியிட்ட தனது அறிவிக்கையில் ஏற்கனவே தெரிவித்துள்ள படி தொழிற்சாலைகளை வகைப்படுத்தி பதிவு செய்கின்ற புதிய நடைமுறையானது 1 ஜுலை 2020இல் இருந்து தொடங்குகிறது. இந்த நோக்கத்துக்காக ஒரு தொழிற்சாலை உதயம் என்ற பெயரில் அழைக்கப்படும் மற்றும் பதிவுக்கான நடைமுறை ”உதயம் பதிவு” என்று அழைக்கப்படும்:-
நடைமுறையின் முக்கியமான அம்சங்கள்:
- குறு, சிறு, நடுத்தரத் தொழில்கள் பதிவு நடைமுறை முழுவதும் ஆன்லைனில் காகிதப்பயன்பாடு இல்லாமல் சுயஉத்தரவாதத்தின் அடிப்படையில் மேற்கொள்ளப்படும். ஒரு குறு, சிறு, நடுத்தரத் தொழிலகத் தொழிற்சாலையைப் பதிவு செய்வதற்காக எந்த ஒரு ஆவணத்தையோ அல்லது ஆதாரத்தையோ பதிவேற்றம் செய்ய வேண்டிய தேவை இல்லை.
- பதிவு செய்வதற்கு ஆதார் எண் தேவை
- பதிவு செய்த பிறகு பதிவு எண் வழங்கப்படும்.
- பதிவு செய்யும் நடைமுறைகள் முடிவடைந்த பிறகு, உதயம் பதிவு சான்றிதழ் வழங்கப்படும்.
- இந்தச் சான்றிதழில் டைனமிக் கியூ.ஆர் கோட் இருக்கும். இதன் மூலம் அமைச்சகத்தின் போர்ட்டலில் உள்ள இணைய பக்கத்தையும் அந்த தொழிற்சாலை குறித்த விவரங்களையும் தெரிந்து கொள்ளலாம்.
- பதிவைப் புதுப்பிக்க வேண்டிய தேவை இல்லை
- நிரந்தரக் கணக்கு எண் மற்றும் சரக்கு மற்றும் சேவை வரி இணைக்கப்பட்ட தொழிற்சாலைகளின் முதலீடு மற்றும் ஆண்டுத்தொழில் தொகை குறித்த விவரங்கள் சம்பந்தப்பட்ட அரசு தரவுத்தொகுப்பில் இருந்து தானாகவே எடுத்துக் கொள்ளப்படும்.
- குறு, சிறு, நடுத்தரத் தொழில்கள் அமைச்சகத்தின் ஆன்லைன் சிஸ்டமானது வருமான வரி மற்றும் ஜி.எஸ்.டி.ஐ.என் அமைப்புகளுடன் முற்றாக ஒருங்கிணைக்கப்பட்டுள்ளது.
- குறு, சிறு, நடுத்தரத் தொழில்கள் அமைச்சகத்தின் கீழ் எந்த ஒரு அதிகாரியும் வழங்கி உள்ள இ.எம்-II அல்லது யு.ஏ.எம் பதிவு அல்லது வேறெந்த பதிவையோ வைத்துள்ளவர்கள் தாங்களாகவே மீண்டும் பதிவு செய்தாக வேண்டும்.
- எந்த ஒரு தொழிற்சாலையும் ஒரு உதயம் பதிவுக்கு மேல் பதிவு செய்யக் கூடாது. ஆனால் ஒரே பதிவில் உற்பத்தி அல்லது சேவை அல்லது இரண்டும் உள்ளடக்கிய பல்வேறு நடவடிக்கைகளைக் குறிப்பிடலாம் அல்லது சேர்த்துக் கொள்ளலாம்.
- அரசின் உதவி இயக்குமுறையானது ஒற்றைச் சாளர அமைப்பு என்ற பெயரில் சாம்பியன் கட்டுப்பாட்டு அறையில் மேற்கொள்ளப்படுகிறது. மாவட்டத் தொழில் மையத்தில் இந்த நடைமுறைக்காக பொதுமக்களுக்கு உதவிகள் வழங்கப்படும்.
- பதிவு நடைமுறை அனைத்தும் இலவசம். இது தொடர்பாக எந்த விதமான கட்டணமும் இல்லை, செலவும் இல்லை.
இந்த நடைமுறையானது மிக எளிமையானதாக, சிரமமில்லாததாக, தொழில் முனைவோருக்கு உதவுவதாக இருக்கும் என்று அமைச்சகம் நம்பிக்கை தெரிவித்துள்ளது. இந்தியாவில் மட்டுமல்லாமல் சர்வதேச அளவிலும் எளிமையாக வர்த்தகம் மேற்கொள்ளுதல் என்பதற்கான ஒரு உதாரணமாக இது விளங்கும்.
(Visitor Counter : 255
பிரதமர் அலுவலகம்
17 மொழிகளில் 10 லட்சத்திற்கும் மேற்பட்ட முறைகள் விளையாடப்பட்ட உலகின் மிகப்பெரிய விநாடி வினாப் போட்டிகளில் ஒன்றான ஜிக்யாசாவில் வெற்றி பெற்றவர்களுக்கு பிரதமர் வாழ்த்து
இந்தியாவின் பழங்கால நாகரிக மாண்புகள், கலாச்சார பரிணாமங்கள், வளமான மற்றும் ஒளிமை மிக்க பண்புகள் குறித்து 17 மொழிகளில் 10 லட்சத்திற்கும் மேற்பட்ட முறைகள் விளையாடப்பட்ட உலகின் மிகப்பெரிய விநாடி வினாப் போட்டிகளில் ஒன்றான ஜிக்யாசாவில் வெற்றி பெற்றவர்களுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
மத்திய அமைச்சர் திரு ஹர்தீப் சிங் புரியின் ட்விட்டர் பதிவைப் பகிர்ந்து பிரதமர் கூறியதாவது:
“ஜிக்யாசா போட்டியின் வெற்றியாளர்களுக்கு வாழ்த்துகள். நமது இளைஞர்களிடையே நம் கலாச்சாரம் மற்றும் வரலாறு குறித்த அறிவை மேம்படுத்தும் நோக்கத்தோடு மேற்கொள்ளப்பட்ட விரிவான முயற்சியாக இது அமைந்தது. இந்த விநாடி வினாப் போட்டிக்கு கிடைத்த மாபெரும் வரவேற்பு, மகிழ்ச்சி அளிக்கிறது.”
விவசாயத்துறை அமைச்சகம்
குவாலியர் – சம்பல் பிராந்தியத்தில் உள்ள பெருமளவிலான மலைப்பாங்கான நிலங்களை சாகுபடி நிலங்களாக மாற்றுவது குறித்து, மத்திய வேளாண் மற்றும் விவசாயிகள் நலத்துறை அமைச்சர் திரு.நரேந்திர சிங் தோமர், உலக வங்கிப் பிரதிநிதிகளுடன் பேச்சுவார்த்தை நடத்தியுள்ளார்
மத்தியப்பிரதேச மாநிலம் குவாலியர் – சம்பல் பிராந்தியத்தில் உள்ள பெருமளவிலான மலைப்பாங்கான நிலங்களை, சாகுபடிக்கு உகந்த நிலங்களாக மாற்றுவது குறித்து, மத்திய வேளாண் மற்றும் விவசாயிகள் நலத்துறை அமைச்சர் திரு.நரேந்திர சிங் தோமர், உலக வங்கிப் பிரதிநிதிகளுடன் 25 ஜுலை, 2020 அன்று காணொளிக் காட்சி மூலம்பேச்சுவார்த்தை நடத்தியுள்ளார். இந்த பேச்சுவார்த்தையில், மத்தியப்பிரதேச மாநில வேளாண்துறை உயர் அதிகாரிகள், குவாலியரில் உள்ள ராஜமாதா விஜயராஜே சிந்தியா வேளாண் பல்கலைக்கழகத் துணைவேந்தர், விஞ்ஞானிகள், மற்றும் சம்பந்தப்பட்ட பிற அதிகாரிகளும் பங்கேற்றனர். இத்திட்டத்தை செயல்படுத்துவதற்கான விரிவான திட்ட அறிக்கையை, உலக வங்கியுடன் இணைந்து தயாரிப்பது என இக்கூட்டத்தில் முடிவு செய்யப்பட்டது. முன்னதாக, இது குறித்து, உலக வங்கிப் பிரதிநிதிகளுடன் நடைபெற்ற பேச்சுவார்த்தையின் போது, முதற்கட்ட திட்ட அறிக்கையை ஒரு மாதத்திற்கள் தயாரிக்கவும் முடிவு செய்யப்பட்டது.
கூட்டத்தில் பேசிய மத்திய வேளாண் மற்றும் விவசாயிகள் நலத்துறை அமைச்சர், சுமார் 3 லட்சம் ஹெக்டேர் பரப்பிலான கரடு முரடான நிலங்கள், எவ்வித சாகுபடியும் செய்ய முடியாமல் இருப்பதாகவும், இந்த நிலங்களை சீர்படுத்தினால், குவாலியர் – சம்பல் பிராந்தியத்தின் மலைப்பாங்கான நிலங்களின் ஒருங்கிணைந்த மேம்பாட்டிற்கு உதவிகரமாக இருக்கும் என்றும் தெரிவித்தார். இத்திட்டத்தின் மூலம் மேற்கொள்ளப்படவுள்ள சீர்திருத்தங்கள், வேளாண் வளர்ச்சி மற்றும் சுற்றுச்சூழலை மேம்படுத்துவதோடு மட்டுமின்றி, மக்களுக்கு புதிய வேலைவாய்ப்புகளை உருவாக்க உதவுவதுடன், இப்பகுதியின் விரிவான வளர்ச்சிக்கும் வழிவகுக்கும் என்றார்.
குவாலியர் – சம்பல் பிராந்தியத்தில் உள்ள மலைப்பாங்கான இடங்களின் மேம்பாட்டிற்கு அதிக வாய்ப்புள்ளதாகவும் திரு.தோமர் தெரிவித்தார். சம்பல் விரைவுச்சாலை இப்பகுதி வழியாக அமைக்கப்படுவதன் மூலம், இப்பகுதி ஒட்டுமொத்த வளர்ச்சியை அடைய முடியும். ஆரம்பகட்ட அறிக்கை தயாரிக்கப்பட்ட பிறகு, மத்தியப்பிரதேச முதலமைச்சருடன் ஆலோசனை நடத்தி, அடுத்தகட்ட நடவடிக்கை பற்றி முடிவு செய்யப்பட உள்ளது.
(Visitor Counter : 131
வணிகம் மற்றும் தொழில்துறை அமைச்சகம்
ஜம்மு காஷ்மீரில் தொழில்துறை மேம்பாட்டுக்கான நிதித் திட்டத்திற்கு மத்திய அரசு ஒப்புதல்
பிரதமர் திரு. நரேந்திர மோடி தலைமையில் நேற்று நடைபெற்ற பொருளாதார விவகாரங்களுக்கான மத்திய அமைச்சரவைக் குழு கூட்டத்தில், ஜம்மு காஷ்மீரில் தொழில்துறை மேம்பாட்டுக்கான நிதித் திட்டத்தை, தொழில் ஊக்குவிப்பு மற்றும் உள்நாட்டு வர்த்தகத் துறை, மேற்கொள்வதற்கு ஒப்புதல் அளிக்கப்பட்டது. 2037-ஆம் ஆண்டு வரை ரூ.28,400 கோடி மதிப்பில் இந்தத் திட்டத்தை செயல்படுத்துவதற்கு அனுமதி வழங்கப்பட்டுள்ளது.
ஜம்மு-காஷ்மீர் யூனியன் பிரதேசத்தின் தொழில்துறை மேம்பாட்டிற்காக மத்திய அரசு ஜம்மு காஷ்மீருக்கான புதிய தொழில் துறை மேம்பாட்டு திட்டத்தை மத்திய நிதித் திட்டமாக வடிவமைத்துள்ளது. வேலை வாய்ப்பை அதிகரித்து அதன் வாயிலாக சமூகப் பொருளாதாரத்தை நேரடியாக வளர்ச்சி அடையச்செய்வதே இந்தத் திட்டத்தின் முக்கிய நோக்கமாகும். கடந்த 2019-ஆம் ஆண்டு அக்டோபர் 31-ஆம் தேதி முதல் ஜம்மு காஷ்மீர் மறுசீரமைப்புச் சட்டம் 2019-ன் கீழ் ஜம்மு-காஷ்மீர் யூனியன் பிரதேசமாக மாற்றப்பட்டதை அடுத்து, தொழில்துறை மற்றும் சேவை சார்ந்த வளர்ச்சிக்கு ஜம்மு காஷ்மீரில் புதிய உத்வேகம் வழங்கப்பட வேண்டும் என்ற நோக்கத்துடன் புதிய முதலீடுகளை ஈர்ப்பது, தற்போதைய முதலீடுகளை வளர்ப்பது ஆகியவற்றின் வாயிலாக புதிய வேலை வாய்ப்புகளை உருவாக்குவது, திறன் மேம்பாடு, நிலையான வளர்ச்சி ஆகியவற்றை உருவாக்குவது தற்போதைய திட்டத்தின் தொலைநோக்குப் பார்வை ஆகும்.
இந்தத் திட்டத்தின் மூலம் ஜம்மு காஷ்மீரின் தற்போதைய தொழில்துறை சூழலியலில் பெரும் மாற்றம் ஏற்படுத்தப்பட்டு அதன் வாயிலாக அந்த யூனியன் பிரதேசத்தை தொழில் துறையில் வளர்ச்சி அடைந்துள்ள இதர மாநிலங்கள்/ யூனியன் பிரதேசங்களுடன் தேசிய அளவில் போட்டியிடச் செய்யமுடியும்.
தற்போது ஒப்புதல் வழங்கப்பட்டுள்ள இந்த திட்டத்தின் மூலம் முன்னெப்போதும் இல்லாத வகையில் அதிக முதலீடுகள் மேற்கொள்ளப்பட்டு சுமார் 4.5 லட்சம் பேருக்கு நேரடியாகவும், மறைமுகமாகவும் வேலை வாய்ப்புகள் கிடைக்கும் என்று எதிர்பார்க்கப்படுகிறது. மூலதன வட்டி உதவித்தொகையின் வாயிலாக மறைமுகமாக சுமார் 35,000 பேருக்கு கூடுதலாக ஆதரவு வழங்கப்படும்.
2020-21 முதல் 2036-37-ஆம் ஆண்டு வரையில் இந்தத் திட்டத்திற்கு ரூ. 28,400 கோடி ஒதுக்கப்பட்டுள்ளது. பல்வேறு சிறப்புத் தொகுப்புத் திட்டங்களின் கீழ் இதுவரை ரூ. 1,123.84 கோடி ரூபாய் வழங்கப்பட்டுள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1686743
பெட்ரோலியம் மற்றம் இயற்கை எரிவாயு அமைச்சகம்
திட்டமிட்டதை விட 5 மாதங்களுக்கு முன்னதாக 10 சதவீத எத்தனால் கலப்பு இலக்கை இந்தியா எட்டியுள்ளது
இந்தியாவின் எரிசக்தி பாதுகாப்பை மேம்படுத்துதல், எரிபொருளின் மீதான இறக்குமதி சார்ந்திருப்பதைக் குறைத்தல், அன்னியச் செலாவணியைச் சேமிப்பது, சுற்றுச்சூழல் பிரச்சினைகளைத் தீர்ப்பது மற்றும் உள்நாட்டு விவசாயத் துறைக்கு ஊக்கமளிக்கும் நோக்கத்துடன், இந்திய அரசு, எத்தனால் கலந்த பெட்ரோல்  திட்டத்தை ஊக்குவித்து வருகிறது. 2018 ஆம் ஆண்டு அரசாங்கத்தால் அறிவிக்கப்பட்ட 'உயிரி எரிபொருள் மீதான தேசியக் கொள்கை' 2030 ஆம் ஆண்டிற்குள் பெட்ரோலில் 20% எத்தனால் கலப்பதை குறிக்கும் இலக்காகக் கருதப்படுகிறது. இருப்பினும், ஊக்கமளிக்கும் செயல்திறனைக் கருத்தில் கொண்டு, 2014 முதல் அரசாங்கம் மேற்கொண்ட பல்வேறு தலையீடுகளால், 20 % எத்தனால் கலவை இலக்கு 2030, முன்கூட்டியே 2025-26 –க்கு நிர்ணயிக்கப்பட்டுள்ளது.
2020-25 ஆம் ஆண்டில் இந்தியாவில் எத்தனால் கலப்படத்திற்கான வழிமுறை ஜூன் 2021 இல் பிரதமரால் வெளியிடப்பட்டது, இது 20% எத்தனால் கலவையை அடைவதற்கான விரிவான பாதையை வழங்குகிறது. நவம்பர் 2022 க்குள் 10% கலவையை அடைய வேண்டிய இடைநிலை மைல்கல்லையும் இது குறிப்பிடுகிறது.
எவ்வாறாயினும், பொதுத்துறை எண்ணெய் சந்தைப்படுத்துதல் நிறுவனங்களின் ஒருங்கிணைந்த முயற்சிகளின் காரணமாக, திட்டத்தின் கீழ் 10% கலப்பு இலக்கானது 2022 நவம்பர் இலக்கு என்னும் காலக்கெடுவை விட மிகவும் முன்னதாகவே எட்டப்பட்டுள்ளது, இதில் பொதுத்துறை எண்ணெய் நிறுவனங்கள் சராசரியாக 10% ஐ எட்டியுள்ளன.
கடந்த 8 ஆண்டுகளில் இந்த சாதனை இந்தியாவின் எரிசக்தி பாதுகாப்பை அதிகப்படுத்தியது மட்டுமின்றி, ரூ.41,500 கோடிக்கு மேல் அந்நிய செலாவணி சேமிப்பை ஏற்படுத்தியது, உமிழ்வை 27 லட்சம் மெட்ரிக் டன் குறைத்து, ரூ.40,600 கோடிக்கு மேல் விவசாயிகளுக்கு விரைவாக செலுத்த வழிவகுத்தது. அரசாங்கத்தால் எடுக்கப்பட்ட அனைத்து முன்முயற்சிகளுடன், எத்தனால் கலப்பு திட்டம் 2025-26 க்குள் 20% கலப்பு இலக்கை அடையும் பாதையில் உள்ளது.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
2021 ஆண்டு கண்ணோட்டம்: வீட்டு வசதி மற்றும் நகர்ப்புற விவகாரங்கள் அமைச்சகம்
2021-ம் ஆண்டில் வீட்டுவசதி மற்றும் நகர்ப்புற விவகாரங்கள் அமைச்சகத்தால் செயல்படுத்தப்படும் பல்வேறு திட்டங்கள் மற்றும் பணிகள் மேக் இன் இந்தியா மற்றும் தற்சார்பு இந்தியா முயற்சிகளை பல வழிகளில் அதிகரிக்க உதவியுள்ளன.
திட்டங்களும் பணிகளும் நேரடியாகவோ அல்லது மறைமுகமாகவோ தற்சார்பு இந்தியா மற்றும் மேக் இன் இந்தியா முன்முயற்சிகளில் தாக்கத்தை ஏற்படுத்தியுள்ளன.
குடிசைவாசிகள் உள்ளிட்டோரின் நகர்ப்புற வீட்டுப் பற்றாக்குறையை சீர் செய்ய பிரதமரின் வீட்டுவசதி திட்டம் - நகர்ப்புறங்களில் தொடங்கப்பட்டதன் மூலம், தகுதியான நகர்ப்புற குடும்பங்களுக்கு 2022-ம் ஆண்டுக்குள் ஒரு சிறந்த வீட்டை உறுதி செய்வதற்காக நவீன தொழில்நுட்பம் பயன்படுத்தப்படுகிறது.
இந்தியாவின் கட்டுமான தொழில்நுட்பத்தில் ஒரு புதிய சகாப்தத்திற்கு இது வழிவகுத்தது, இதனால் மேக் இன் இந்தியா முன்முயற்சி உத்வேகம் பெற்றது. தற்சார்பு இந்தியா தொகுப்பின் கீழ் அறிவிக்கப்பட்ட மலிவு வாடகை வீட்டு வளாகங்கள் திட்டம், குறிப்பிடத்தக்க வகையில் மலிவு வாடகை வீடுகளுக்கான தீர்வுகளை உருவாக்கி, "அனைவருக்கும் வீடு" என்ற ஒட்டுமொத்த நோக்கத்தை அடைய உதவுகிறது .
மேலும், அம்ருத், தூய்மை இந்தியா இயக்கம் - நகர்ப்புறம், தீன்தயாள் அந்த்யோதயா திட்டம் - தேசிய நகர்ப்புற வாழ்வாதார இயக்கம், விடுதலையின் அமிர்த பெருவிழா, பிரதமரின் சாலையோர வணிகர் தற்சார்பு நிதி மற்றும் நகர்ப்புற போக்குவரத்து உள்ளிட்டவற்றிலும் அமைச்சகம் சிறப்பாக பங்காற்றி வருகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1787418
-------------
(Visitor Counter : 377
மத்திய அமைச்சரவை
மகாத்மா காந்தி வெளிநாடு வாழ் பாதுகாப்புத் திட்டத்தை கைவிட மத்திய அமைச்சரவை ஒப்புதல்
பிரதம மந்திரி திரு.நரேந்திர மோடி தலைமையில் கூடிய மத்திய அமைச்சரவை, குடியுரிமை சரிபார்த்தல் தேவைப்படும் நாடுகளில் வேலைவாய்ப்பிற்காக செல்லும் குடியுரிமை சரிபார்த்தல் தேவைப்படும் -பிரிவினர் தொழிலாளர்களின் சமூக பாதுகாப்புத் தொடர்பான பிரச்சினைகளுக்கு தீர்வு காண்பதற்காக 2012-ம் ஆண்டு உருவாக்கப்பட்ட மகாத்மா காந்தி வெளிநாடு வாழ் பாதுகாப்புத் திட்டத்தை கைவிட ஒப்புதல் அளித்தது.
மகாத்மா காந்தி வெளிநாடு வாழ் பாதுகாப்புத் திட்டத்திற்கான சந்தா தொகை மிகக் குறைவு மற்றும் கடந்த ஒரு வருட காலமாக எந்த புதிய சந்தா தொகையும் பெறப்படவில்லை. ஆகையால், திட்டத்தை கைவிடுவதன் மூலம், தவிர்க்கக்கூடிய நிர்வாக தொடர் செலவினம் மற்றும் ஆவண-பாதுகாப்பு செலவினங்களை அகற்றலாம்.